Täna õhtul on Madise vanemad  lapsega täitsa hädas, sest iga 5 minuti tagant ütleb Madis: "hakkame nüüd jokk kontsejdile minema!" (rockkontserdile)  Homme esineb Madise isa oma bändiga igasuvisel hevipeol ja Madis, kes siiani igasuguseid kontserte on telekast vaadanud on täiesti lootusetult elevil. Lohutus, et "magame öö ära ja siis lähme", ei aita, sest selle peale ronib Madis voodisse pikali ja ootab und. Võib pea anda, et ega tegelikult kui öö kätte jõuab, seda und elevuse tõttu ei tule. Asju, mis ta kaasa plaanib võtta (pasun ja  kitarr) ta igaks juhuks käest ei pane.    Heast poisist ka. Madise ema loodab, et siis kui ta vana ja väeti on, on laps sama hoolitsev. Kui Madise ema eile vanni ronis, tuli Madis vannituppa kaasa. Viskas 10 kilo vannimänguasju vette ja hakkas topsiga vett pähe kallama ja õpetama. "Pane pea hääääääääääästi kuklasse!!", "Kullake, pane pea hääästi kuklasse!" ja muudkui valas. Kui vesi vanemailt õpitud viisil pähe valatud pakkus Madis välja: "Ma masseejin sind veega! Ma pesen sind!". Vanas eas ju ise  raske pesta. Hea kui juba praegu laps harjutab.  Tuli hommik ja migreen ei lasknud Madise ema voodist välja. "Emme, sa oled haige! ma sõidutan sind ajsti juujde!" oli laps kohe abiks olemas.  Lootust on.